1. L-UE tikkundanna t-tentattiv ta' kolp ta' stat fil-Burundi kif ukoll kull att ta' vjolenza u ta' xkiel tal-ordni kostituzzjonali, irrispettivament mill-awturi, u tfakkar fil-ħtieġa urġenti espressa mill-Unjoni Afrikana lill-partijiet ikkonċernati Burundjani kollha biex isolvu t-tilwim tagħhom b'mod paċifiku. 2. L-Unjoni Ewropea (UE) tesprimi t-tħassib serju tagħha dwar is-sitwazzjoni fil-Burundi, ikkaratterizzata, wara dan it-tentattiv, minn fraġilità kbira u mir-riskju li jintensifikaw id-diviżjonijiet fis-soċjetà Burundjana. Hija tappella lill-partijiet kollha, il-gvern, is-servizzi tas-sigurtà, il-gruppi politiċi kollha inkluż il-movimenti tagħhom taż-żgħażagħ, biex iżommu lura minn kwalunkwe azzjoni li tista' żżid it-tensjoni fil-Burundi, biex iqisu l-aħjar interess tal-pajjiż u jfittxu soluzzjonijiet li jirrispettaw il-ftehimiet ta' Arusha, pedament li fuqu nbnew il-paċi u d-demokrazija. L-UE titlob b'mod partikolari lill-forzi armati u tas-sigurtà tal-Burundi biex jitrażżnu, iżommu n-newtralità tagħhom u jiżguraw il-protezzjoni tal-popolazzjoni ċivili. Hija tappella wkoll biex il-proċedimenti ġudizzjarji kontra l-awturi allegati tal-kolp ta' stat jirrispettaw id-drittijiet ta' difiża u r-regoli tal-istat tad-dritt. 3. Issa huwa essenzjali li l-awtoritajiet, il-forzi politiċi u s-soċjetà ċivili jimpenjaw ruħhom fi djalogu politiku inklużiv u trasparenti. Dan id-djalogu għandu jwassal għal proċess politiku li jirrispetta t-termini stabbiliti fil-kostituzzjoni u l-istituzzjonijiet tiegħu, kif ukoll il-prinċipji fundamentali tal-Ftehim ta' Arusha għall-paċi u r-rikonċiljazzjoni tal-2000, b'tali mod li tiġi żgurata t-tkomplija tal-proċess elettorali b'mod kunsenswali. L-UE tappella għall-ħtieġa ta' verifika ġdida -- matul id-djalogu politiku inklużiv -- tal-kondizzjonijiet meħtieġa biex il-proċess elettorali jkun kredibbli, trasparenti u mhux vjolenti. Hija tappella għar-rispett tal-libertajiet fundamentali u sabiex tiġi żgurata, b'mod partikolari, il-libertà ta' opinjoni, ta' espressjoni u tal-istampa kif ukoll ta' dimostrazzjoni paċifika. 4. F'dan ir-rigward, hija taqbel ma' u tappoġġa l-konklużjoni tas-Summit tal-Komunità tal-Afrika tal-Lvant (EAC) li m'hemmx il-kondizzjonijiet adatti biex jiġu organizzati elezzjonijiet u li huwa essenzjali li dawn jiġu posposti, sa fejn permess mill-kostituzzjoni. L-UE tfakkar li l-appoġġ tagħha għall-proċess elettorali u l-preżenza effettiva tal-Missjoni ta' Osservazzjoni Elettorali tagħha huma marbuta mill-qrib ma' dawn il-kondizzjonijiet. Kemm il-maġġoranza kif ukoll l-oppożizzjoni għandhom jassumu r-responsabbiltajiet tagħhom biex jiżguraw ambjent adatt biex isiru l-elezzjonijiet. F'dan il-kuntest, l-UE tenfasizza l-importanza tal-Pjan Direzzjonali miftiehem bejn il-gvern u l-atturi politiċi kollha f'Marzu 2013 dwar it-tħejjija ta' elezzjonijiet demokratiċi u ħielsa fil-Burundi. 5. L-UE tesprimi l-appoġġ kollu tagħha għall-isforzi tan-Nazzjonijiet Uniti (NU), b'mod partikolari l-Mibgħut Speċjali tas-Segretarju Ġenerali għar-Reġjun tal-Lagi l-Kbar, Saïd Djinnit, għall-azzjoni tal-Unjoni Afrikana (UA) immexxija mill-ex Prim Ministru Edem Kodjo, u għall-inizjattivi tal-Komunità tal-Afrika tal-Lvant, bil-ħsieb li jiġi ffaċilitat id-djalogu bejn il-partijiet u li jiġi żgurat li jerġa' jkun hemm stabbiltà. Hija ser issegwi b'interess id-diskussjonijiet tas-Summit li jmiss tal-EAC. L-UE tinsab lesta li tikkontribwixxi għal dawn l-isforzi u titlob lill-partijiet kollha kkonċernati fil-Burundi biex jimpenjaw ruħhom b'mod sinċier f'dan id-djalogu, fil-livell adatt u fi spirtu ta' kompromess u rikonċiljazzjoni. L-UE tfaħħar partikolarment lill-UA għad-deċiżjoni tagħha li tibgħat, mill-aktar fis possibbli, osservaturi tad-drittijiet tal-bniedem fil-Burundi, sabiex jieħdu kont tal-ksur u jieħdu azzjoni għar-riżoluzzjoni tal-konflitti fil-livell lokali. 6. L-UE tesprimi wkoll it-tħassib tagħha dwar l-ispustament fuq skala kbira ta' persuni kkawżat minn dawn it-tensjonijiet politiċi u t-tħassib tagħha dwar is-sitwazzjoni umanitarja li sejra għall-agħar, speċjalment għal gruppi vulnerabbli, b'mod partikolari n-nisa u t-tfal. Hija tqis li hemm riskju kbir għal reġjun li diġà ddgħajjef. Hija tafferma l-appoġġ tagħha għall-isforzi tal-atturi umanitarji fir-reġjun u lill-pajjiżi ġirien fl-isforzi tagħhom li jospitaw lir-refuġjati li qed jaħarbu mill-insigurtà u l-vjolenza. 7. L-UE tfakkar li s-sħubija tagħha mal-Burundi hija rregolata mill-Ftehim ta' Cotonou. Huwa importanti li kull parti tirrispetta t-termini tal-Ftehim u tiżgura li jintlaħqu l-obbligi li jirriżultaw mill-Ftehim, b'mod partikolari fil-qasam tar-rispett għad-drittijiet tal-bniedem. Id-dispożizzjonijiet tal-Ftehim ippermettew, għal diversi xhur, li jsir djalogu politiku msaħħaħ mal-awtoritajiet Burundjani. Skont l-iżviluppi futuri, l-UE tinsab lesta li tikkunsidra l-adozzjoni ta' miżuri possibbli, inkluż fil-qasam tal-kooperazzjoni. Hija tesprimi d-determinazzjoni tagħha li tieħu, skont il-każ, u bl-appoġġ tal-Kunsill tas-Sigurtà tan-NU, il-miżuri kollha meħtieġa kontra l-atturi Burundjani li l-azzjoni tagħhom twassal għal aktar vjolenza u tfixkel it-tfittxija għal soluzzjoni politika. Hija tissottolinja li m'għandux ikun hemm impunità għal dawk responsabbli għal ksur serju tad-drittijiet tal-bniedem, li għandhom jinżammu kriminalment responsabbli. Ara l-paġna tal-laqgħa